PATVIRTINTA

Kupiškio rajono savivaldybės tarybos

2024 m. gruodžio 12 d. sprendimu Nr. TS-318

**KUPIŠKIO RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ IR KOMUNALINĖMS ATLIEKOMS NEPRISKIRIAMŲ BUITYJE SUSIDARANČIŲ ATLIEKŲ TVARKYMĄ NUOSTATOS**

**I SKYRIUS**

**Bendrosios nuostatos**

1. Vietinė rinkliava už komunalinių atliekų ir komunalinėms atliekoms nepriskiriamų buityje susidarančių atliekų tvarkymą (toliau – vietinė rinkliava) – tai Kupiškio rajono savivaldybės (toliau – Savivaldybė) tarybos sprendimu nustatyta privaloma įmoka už komunalinių atliekų ir komunalinėms atliekoms nepriskiriamų buityje susidarančių atliekų tvarkymą, galiojanti Savivaldybės teritorijoje, kurią kiekvienas atliekų turėtojas privalo sumokėti Kupiškio rajono savivaldybės vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą nuostatuose (toliau – Nuostatai) nustatyta tvarka.

2. Pagrindinės sąvokos:

2.1. **atliekų turėtojas** – atliekų darytojas arba asmuo, turintis atliekų;

2.2. **komunalinės atliekos** – mišrios ir atskirai surinktos buitinės (buityje susidarančios) atliekos, įskaitant popieriaus ir kartono, stiklo, metalų, plastiko, biologines, medienos, tekstilės, pakuočių, elektros ir elektroninės įrangos, baterijų ir akumuliatorių, taip pat stambiąsias atliekas, įskaitant čiužinius ir baldus, ir atliekos, surinktos iš kitų šaltinių, kai jos savo pobūdžiu ar sudėtimi yra panašios į buitines atliekas. Prie komunalinių atliekų nepriskiriamos gamybos, sveikatos priežiūros veikloje susidarančios atliekos, žemės ūkio, miškininkystės, žvejybos, septikų, taip pat kanalizacijos ir nuotekų valymo atliekos, įskaitant nuotekų dumblą, eksploatuoti netinkamos transporto priemonės ir statybinės atliekos;

2.3. **komunalinių atliekų tvarkymo paslauga** – viešoji paslauga, apimanti komunalinių atliekų ir komunalinėms atliekoms nepriskiriamų buityje susidarančių atliekų surinkimą, vežimą, naudojimą, šalinimą, šių veiklų organizavimą, stebėseną, šalinimo vietų vėlesnę priežiūrą ir gaminių, pakuočių, kurių gamintojams ir (ar) importuotojams taikomas gamintojo ir importuotojo atsakomybės principas, atliekų tvarkymą tokia apimtimi, kiek jį organizuoja Savivaldybės ar komunalinių atliekų tvarkymo sistemos administratoriai, o ne gamintojai ir (ar) importuotojai ir (arba) jų organizacijos pagal šį Įstatymą ir (ar) Lietuvos Respublikos pakuočių ir pakuočių atliekų tvarkymo įstatymą;

2.4. **komunalinių atliekų tvarkymo sistemos administratorius** – vienos, kelių ar visų į komunalinių atliekų tvarkymo regioną įeinančios Savivaldybės (savivaldybių) įsteigtas juridinis asmuo, Savivaldybės (savivaldybių) pavedimu atliekantis komunalinių atliekų tvarkymo sistemos organizavimo funkcijas ir (ar) regioninių komunalinių atliekų tvarkymo įrenginių valdymą ir (ar) teikiantis komunalinių atliekų tvarkymo paslaugas;

2.5. **paslaugos teikėjas –** atliekų tvarkytojas, vykdantis komunalinių atliekų surinkimą ir pervežimą šalinti sąvartyne;

2.6. **vietinės rinkliavos mokėtojai –** nekilnojamojo turto objektų, kurių rūšių sąrašą nustato Aplinkos ministerija, savininkai arba nekilnojamąjį turtą valdantys, naudojantys ir disponuojantys juo asmenys;

2.7. **žemės ūkio veikla** – veikla, apimanti žemės ūkio produktų gamybą, savos gamybos žemės ūkio produktų perdirbimą ir iš jų pagamintų maisto ar ne maisto produktų realizavimą, taip pat paslaugų žemės ūkiui teikimą ir (arba) geros agrarinės bei aplinkosaugos žemės būklės palaikymą, žemės ūkio kooperatinėmis bendrovėmis (kooperatyvais) pripažintų kooperatinių bendrovių (kooperatyvų) žemės ūkio produktų supirkimą iš savo kooperatinės bendrovės (kooperatyvo) narių, jų realizavimą, iš savo narių supirktų žemės ūkio produktų perdirbimą ir iš jų pagamintų maisto ir ne maisto produktų realizavimą;

2.8. kitos Nuostatuose vartojamos sąvokos apibrėžtos Lietuvos Respublikos atliekų tvarkymo įstatyme ir kituose atliekų tvarkymą reglamentuojančiuose teisės aktuose.

**II SKYRIUS**

**VIETINĖS RINKLIAVOS DYDŽIAI**

3. Vietinės rinkliavos mokėtojams nustatoma dvinarė vietinė rinkliava, susidedanti iš pastoviosios ir kintamosios rinkliavos dedamųjų (1 priedas):

3.1. pastoviąją rinkliavos dedamąją dalį moka visi vietinės rinkliavos mokėtojai, išskyrus mokėtojus, kuriems vietinė rinkliava neskaičiuojama;

3.2. kintamąją rinkliavos dedamąją moka Savivaldybės nekilnojamojo turto objektų savininkai, nekilnojamojo turto objektų savininkų įgalioti asmenys, kuriems teikiama komunalinių atliekų surinkimo ir vežimo iš atliekų turėtojų paslauga, išskyrus mokėtojus, kurie nurodyti 64 punkte.

4. Už vietinės rinkliavos mokėjimą laiku ir pateiktos informacijos, kuri reikalinga vietinei rinkliavai apskaičiuoti, teisingumą atsakingi rinkliavos mokėtojai.

5. Vietinė rinkliava gali būti perskaičiuojama kartą per metus, praėjus ne mažiau kaip 12 mėnesių nuo naujos rinkliavos įsigaliojimo pradžios, jei metinis vartotojų kainų indeksas yra lygus 110 ar didesnis ir jei prognozuojant sąnaudas nustatyta tvarka neįvertintas galimas metinis vartojimo prekių ir paslaugų kainų pokytis arba kitais atvejais kaip tai numatyta teisės aktuose.

**III SKYRIUS**

**VIETINĖS RINKLIAVOS ADMINISTRAVIMAS**

6. Vietinę rinkliavą administruoja komunalinių atliekų tvarkymo sistemos administratorius, vykdantis šias vietinės rinkliavos administravimo procedūras: vietinės rinkliavos mokėtojų registro (toliau – registras) tvarkymą, vietinės rinkliavos apskaičiavimą, vietinės rinkliavos surinkimo organizavimą ir apskaitą, vietinės rinkliavos mokėjimo kontrolę, atliekų turėtojų – vietinės rinkliavos mokėtojų švietimą.

7. Registrą sukuria komunalinių atliekų tvarkymo sistemos administratorius iš Savivaldybės administracijos ir kitų subjektų gaudamas informaciją, reikalingą registrui ir vietinei rinkliavai administruoti.

8. Savivaldybės administracijos ar komunalinių atliekų tvarkymo sistemos administratoriaus prašymu papildomus duomenis turi pateikti visi komunalinių atliekų ir komunalinėms atliekoms nepriskiriamų buityje susidarančių atliekų turėtojai, jeigu šie duomenys būtini vietinės rinkliavos mokėtojų registravimui organizuoti ir tvarkyti.

9. Registrui būtini duomenys renkami, tvarkomi, saugomi ir naudojami laikantis Lietuvos Respublikos asmens duomenų teisinės apsaugos įstatymo reikalavimų**.**

**IV SKYRIUS**

**VIETINĖS RINKLIAVOS MOKĖJIMO TVARKA**

10. Vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų surinkimą ir atliekų tvarkymą apskaitą vykdo komunalinių atliekų tvarkymo sistemos administratorius. Rinkliavos lėšoms surinkti atidaroma speciali sąskaita. Komunalinių atliekų tvarkymo sistemos administratorius surinktas lėšas ne rečiau kaip du kartus per mėnesį perveda į Kupiškio rajono savivaldybės administracijos sąskaitą LT694010043400050027, esančią Luminor Bank AS banke (toliau – sąskaita). Komunalinių atliekų tvarkymo sistemos administratorius kiekvienais metais pagal sausio 1 d. gyventojų registro duomenis parengia mokėjimo pranešimą apie apskaičiuotas mokėtinas vietinės rinkliavos už komunalinių atliekų surinkimą iš atliekų turėtojų ir atliekų tvarkymą įmokas už kalendorinius metus, išdėstydamas juos ketvirčiais ir pagal gyventojų registro bazėje arba Savivaldybės administracijos pateiktame sąraše (apie asmenis, kurie įtraukti į gyvenamosios vietos nedeklaravusių asmenų sąrašus) nurodytus adresus arba kitą žinomą adresą, iki vasario 1 d. pateikia kiekvienam vietinės rinkliavos mokėtojui. Vietinės rinkliavos už komunalinių atliekų surinkimą iš atliekų turėtojų ir atliekų tvarkymą įmokos kodas – 5716.

11. Nustatyto dydžio vietinė rinkliava mokama už einamąjį ketvirtį ne vėliau kaip iki to ketvirčio paskutinės dienos pervedant pinigus į nurodytą sąskaitą.

12. Vietinės rinkliavos mokėtojai gauna mokėjimo kvitą-pranešimą, kuriame privalomai nurodomas įmokos kodas (5716) ir laikotarpis, už kurį mokama vietinė rinkliava. Vietinę rinkliavą galima sumokėti ir už metus, komunalinių atliekų tvarkymo sistemos administratoriui išdavus atitinkamą mokėjimo kvitą-pranešimą. Vietinės rinkliavos mokėtojui, sumokėjusiam vietinę rinkliavą už visus metus, ji einamaisiais metais bus perskaičiuojama, jei rinkliava bus patikslinta Savivaldybės tarybos sprendimu. Kitiems mokėtojams perskaičiuotos vietinės rinkliavos mokėjimo pranešimai siunčiami nustatyta tvarka pakartotinai.

13. Vietinės rinkliavos mokėtojai, pasikeitus Nuostatų 3.1 ir 3.2 papunkčiuose nurodytiems vietinės rinkliavos apskaičiavimo kriterijams, pateikia duomenis komunalinių atliekų tvarkymo sistemos administratoriui. Komunalinių atliekų tvarkymo sistemos administratorius vietinę rinkliavą pagal naujai pateiktus duomenis pradeda skaičiuoti kitą ketvirtį po informacijos gavimo dienos.

14. Savivaldybės administracijos skyrius, atsakingas už Savivaldybės teritorijos gyventojų sąrašų sudarymą, ir atitinkamos seniūnijos seniūnas komunalinių atliekų tvarkymo sistemos administratoriui iki einamojo ketvirčio pirmojo mėnesio 10 d. patikslina gyventojų sąrašus.

15. Juridiniai asmenys, įregistravusieji nekilnojamąjį turtą, ir fiziniai asmenys, įregistravusieji komercinės paskirties nekilnojamąjį turtą, kiekvienais metais deklaruoja vietinės rinkliavos nustatymo kriterijus ir pateikia juos komunalinių atliekų tvarkymo sistemos administratoriui iki einamųjų metų sausio 15 d.

**V SKYRIUS**

**DELSPINIGIŲ DYDIS, JŲ APSKAIČIAVIMO, MOKĖJIMO TVARKA IR ATLEIDIMO NUO DELSPINIGIŲ ATVEJAI**

16. Delspinigiai skaičiuojami už nesumokėtą arba pavėluotai į komunalinių atliekų tvarkymo sistemos administratoriaus rinkliavos lėšoms surinkti atidarytą sąskaitą sumokėtą vietinės rinkliavos įmoką.

17. Delspinigiai pradedami skaičiuoti nuo kitos dienos po to, kai vietinės rinkliavos įmoka turėjo būti sumokėta į komunalinių atliekų tvarkymo sistemos administratoriaus rinkliavos lėšoms surinkti atidarytą sąskaitą.

18. Praleidus  vietinės rinkliavos už komunalinių atliekų surinkimą iš atliekų turėtojų ir atliekų tvarkymą sumokėjimo terminą, už kiekvieną kalendorinę termino praleidimo dieną mokami 0,02 proc. dydžio delspinigiai nuo sumos, kurios mokėjimo terminas praleistas.

19. Rinkliavos mokėtojas atleidžiamas nuo delspinigių mokėjimo:

19.1. jeigu komunalinių atliekų tvarkymo sistemos administratoriui įrodo, kad negalėjo laiku sumokėti vietinės rinkliavos įmokos dėl aplinkybių, kurios nepriklausė nuo jo valios ir kurių jis nenumatė ir negalėjo numatyti;

19.2. kai teisės aktų nustatyta tvarka mokestinė prievolė pasibaigia (pvz., priverstinai išieškoma mokestinė nepriemoka, fizinis asmuo mirė ir kt.).

**VI SKYRIUS**

**VIETINĖS RINKLIAVOS GRĄŽINIMAS**

20. Komunalinių atliekų tvarkymo sistemos administratorius atlieka sumokėtos vietinės rinkliavos arba jos dalies ir vietinės rinkliavos permokos grąžinimą, kaip tai numatyta šiuose Nuostatuose.

21. Vietinės rinkliavos permoka, gavus raštišką vietinės rinkliavos mokėtojo prašymą, užskaitoma kaip įmoka už būsimą atsiskaitymo laikotarpį arba jam grąžinama per 30 dienų nuo prašymo pateikimo datos. Permoką grąžina komunalinių atliekų tvarkymo sistemos administratorius.

22. Prašymas dėl rinkliavos ar jos permokos grąžinimo komunalinių atliekų tvarkymo sistemos administratoriui turi būti pateiktas per vienerius kalendorinius metus nuo grąžinti prašomos rinkliavos sumokėjimo datos.

23. Tais atvejais, kai tokio prašymo nėra arba jis pateiktas pasibaigus kalendoriniams metams, komunalinių atliekų tvarkymo sistemos administratorius vietinės rinkliavos permoką užskaito kaip įmoką už būsimąjį atsiskaitymo laikotarpį ir už visus vietinės rinkliavos mokėtojo nekilnojamo turto objektus.

24. Grąžintina per praeitą mokestinį laikotarpį sumokėtos vietinės rinkliavos dalis, neviršijanti 30 procentų tam mokestiniam laikotarpiui taikomo patvirtinto kintamosios vietinės rinkliavos dalies dydžio, apskaičiuojama iš ateinančio mokestinio laikotarpio priskaičiuotos vietinės rinkliavos sumos atėmus grąžintiną vietinės rinkliavos dalį, kai komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslauga, suteikta per tą patį mokestinį laikotarpį, neatitiko bent vienos iš šių tokios paslaugos teikimo sąlygų:

24.1. mišrių komunalinių atliekų tvarkymo paslauga buvo teikiama nesilaikant mišrių komunalinių atliekų viešai skelbiamo išvežimo grafiko;

24.2. vietinės rinkliavos mokėtojui neužtikrinama galimybė naudotis mišrių komunalinių atliekų konteineriu per 10 darbo dienų nuo atitinkamo jo prašymo pateikimo komunalinių atliekų tvarkymo sistemos administratoriui dienos.

25. Grąžintina vietinės rinkliavos suma apskaičiuojama atsižvelgiant į atitinkamą komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslaugos teikimo sąlygų pažeidimų per atitinkamą mokestinį laikotarpį skaičių. Paslaugos teikimo sąlygų pažeidimas mažina to vietine rinkliava apmokestinamo nekilnojamojo turto objekto metinės vietinės rinkliavos kintamąją dalį 0,5 Eur, tačiau bendra mažintina arba grąžintina vietinės rinkliavos suma negali viršyti šiame punkte apskaičiuojamo dydžio.

26. Komunalinių atliekų tvarkymo sistemos administratorius, gavęs vietinės rinkliavos mokėtojo, kuris yra laiku sumokėjęs vietinę rinkliavą, bet visais atvejais ne mažiau kaip pastoviąją vietinės rinkliavos dalį, pranešimą apie komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslaugos teikimo sąlygų pažeidimą, atlieka minėtos paslaugos teikimo sąlygos vertinimą, o nustatęs jos pažeidimą, apskaičiuoja mažintiną vietinės rinkliavos dydį, vadovaudamasis šiame skyriuje nustatytomis taisyklėmis, ir nurodo jį einamojo mokestinio laikotarpio pranešime, siunčiamame vietinės rinkliavos mokėtojui nuostatuose nustatyta tvarka ir terminais.

27. Komunalinių atliekų tvarkymo sistemos administratorius nagrinėja vietinės rinkliavos mokėtojo pranešimą apie komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslaugos teikimo sąlygų pažeidimą, jeigu šis pranešimas yra pateiktas ne vėliau kaip per tris mėnesius nuo komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslaugos teikimo sąlygų pažeidimo dienos.

28. Tais atvejais, kai vietinės rinkliavos mokėtojas, turintis teisę į vietinės rinkliavos už praeitus metus perskaičiavimą dėl komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslaugos teikimo sąlygų pažeidimų, įvykdytų tais pačiais metais, einamųjų metų sausio 1 dieną neturi vietinės rinkliavos mokėtojo statuso ir netenka prievolės mokėti vietinę rinkliavą už tą patį apmokestinamą nekilnojamo turto objektą per einamuosius metus, grąžintina vietinės rinkliavos dalis grąžinama šiuose Nuostatuose nustatyta tvarka ne vėliau, kaip per 10 darbo dienų tokiam vietinės rinkliavos mokėtojui pateikus prašymą komunalinių atliekų tvarkymo sistemos administratoriui.

**VII SKYRIUS**

**KOMUNALINIŲ ATLIEKŲ IR KOMUNALINĖMS ATLIEKOMS NEPRISKIRIAMŲ BUITYJE SUSIDARANČIŲ ATLIEKŲ TVARKYMO PASLAUGOS TEIKIMO SĄLYGOS**

29. Komunalinių atliekų ir komunalinėms atliekoms nepriskiriamų buityje susidarančių atliekų naudojimą ir (ar ) šalinimą vykdantys atliekų tvarkytojai turi turėti leidimą vykdyti šią veiklą.

30. Komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslaugos teikimo sąlygas pagal teisės aktų ir sudarytų atliekų tvarkymo paslaugų pirkimo sutarčių reikalavimus užtikrina atliekų tvarkytojai.

31. Komunalinių atliekų ir komunalinėms atliekoms nepriskiriamų buityje susidarančių atliekų tvarkymo paslaugos teikimo sąlygos taikomos komunalinių atliekų ir komunalinėms atliekoms nepriskiriamų buityje susidarančių atliekų surinkimui, vežimui ir yra privalomi visiems komunalinių atliekų ir komunalinėms atliekoms nepriskiriamų buityje susidarančių atliekų surinkimą ir vežimą vykdantiems asmenims. Komunalinių atliekų tvarkymo ir komunalinėms atliekoms nepriskiriamų buityje susidarančių atliekų paslaugos teikimo sąlygų priežiūrą ir kontrolę vykdo komunalinių atliekų tvarkymo sistemos administratorius.

**VIII SKYRIUS**

**VIETINĖS RINKLIAVOS DYDŽIO NUSTATYMAS**

32. Iš vietinės rinkliavos mokėtojų surinktomis lėšomis apmokamos visos būtinosios sąnaudos. Bendrosios būtinosios sąnaudos prognozuojamos ir jų paskirstymas nekilnojamo turto savininkams ar jų įgaliotiems asmenims atliekamas pagal „Vietinės rinkliavos ar kitos įmokos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą dydžio nustatymo taisyklėse“, patvirtintose Lietuvos Respublikos Vyriausybės 2013 m. liepos 24 d. nutarimu Nr. 711, nustatytą tvarką.

33. Prognozuojant kitų kalendorinių metų būtinąsias su komunalinių atliekų ir kitų buityje susidarančių atliekų tvarkymu susijusias sąnaudas, atsižvelgiama į praėjusių kalendorinių metų faktines ir (ar) einamųjų metų pirmo pusmečio faktines ir antro pusmečio prognozuojamas Savivaldybės komunalinių atliekų tvarkymo sistemos administravimo ir (ar) komunalinių atliekų tvarkymo lėšų administravimo sąnaudas, į galimus įstatymų ir juos įgyvendinančių teisės aktų, reglamentuojančių darbuotojų darbo apmokėjimo tvarką, pakeitimus, dėl kurių pasikeičia Savivaldybės arba komunalinių atliekų tvarkymo sistemos administratoriaus darbuotojų darbo apmokėjimo tvarka, ir kitus veiksnius (teisės aktų, reglamentuojančių atliekų tvarkymą, pakeitimus, naujų technologijų ir atliekų tvarkymo metodų diegimą, naujos atliekų tvarkymo ir (ar) programinės įrangos įsigijimą ir priežiūrą, naujų atskirai surenkamų atliekų rūšių atsiradimą, komunalinių atliekų tvarkymo sistemos plėtrą, atliekų turėtojų skaičiaus pokyčius ir (ar) kitus), lemiančius Nuostatų 7–8 punktuose nurodytų sąnaudų pokyčius.

34. Bendrąsias būtinąsias su komunalinių atliekų ir kitų buityje susidarančių atliekų tvarkymu susijusias sąnaudas sudaro:

34.1. mišrių komunalinių atliekų surinkimo ir vežimo sąnaudos, patiriamos vykdant veiklą, nepriskiriamą reguliuojamajai veiklai;

34.2. biologinių atliekų rūšiuojamojo surinkimo ir vežimo sąnaudos, patiriamos vykdant veiklą, nepriskiriamą reguliuojamajai veiklai;

34.3. tekstilės atliekų rūšiuojamojo surinkimo ir vežimo sąnaudos, patiriamos vykdant veiklą, nepriskiriamą reguliuojamajai veiklai;

34.4. kitų komunalinių atliekų ir kitų buityje susidarančių atliekų rūšiuojamojo surinkimo ir vežimo sąnaudos, patiriamos vykdant veiklą, nepriskiriamą reguliuojamajai veiklai;

34.5. komunalinių atliekų ir kitų buityje susidarančių atliekų, kurių dėl dydžio ir (ar) pavojingumo negalima mesti į mišrių komunalinių atliekų surinkimo priemones ar į priemones, skirtas komunalinių atliekų sraute susidarančioms pakuočių atliekoms ir antrinėms žaliavoms rūšiuoti ir surinkti, surinkimo apvažiuojant ir vežimo sąnaudos, patiriamos vykdant veiklą, nepriskiriamą reguliuojamajai veiklai;

34.6. komunalinių atliekų ir kitų buityje susidarančių atliekų surinkimo infrastruktūros (konteinerių ir jų aikštelių) įrengimo, priežiūros, atnaujinimo, plėtros sąnaudos;

34.7. mišrių komunalinių atliekų surinkimo priemonių įsigijimo sąnaudos;

34.8. biologinių atliekų rūšiavimo ir sutvarkymo priemonių įsigijimo sąnaudos;

34.9. tekstilės atliekų rūšiavimo priemonių įsigijimo sąnaudos;

34.10. kitų komunalinių atliekų ir kitų buityje susidarančių atliekų rūšiavimo priemonių įsigijimo sąnaudos;

34.11. biologinių atliekų apdorojimo sąnaudos, patiriamos vykdant veiklą, nepriskiriamą reguliuojamajai veiklai;

34.12. tekstilės atliekų apdorojimo sąnaudos, patiriamos vykdant veiklą, nepriskiriamą reguliuojamajai veiklai;

34.13. kitų buityje susidarančių atliekų apdorojimo sąnaudos, patiriamos vykdant veiklą, nepriskiriamą reguliuojamajai veiklai;

34.14. namų ūkiuose naudotų daiktų, dar netapusių atliekomis, surinkimo, atnaujinimo ir remonto ir (ar) atliekų, tinkamų paruošti pakartotinai naudoti, surinkimo ir paruošimo pakartotinai naudoti vietų įrengimo, priežiūros, atnaujinimo ir plėtros sąnaudos, patiriamos vykdant veiklą, nepriskiriamą reguliuojamajai veiklai;

34.15. kitų atliekų prevencijos priemonių, numatytų Vyriausybės tvirtinamame valstybiniame atliekų prevencijos ir tvarkymo plane, regioniniuose atliekų prevencijos ir tvarkymo planuose, savivaldybių atliekų prevencijos ir tvarkymo planuose, išskyrus visuomenės informavimo, švietimo ir mokymo priemones, įgyvendinimo sąnaudos, patiriamos vykdant veiklą, nepriskiriamą reguliuojamajai veiklai;

34.16. į gaminių ir pakuočių atliekų tvarkymo sąnaudas įtraukiamos gaminių, pakuočių, kurių gamintojams ir (ar) importuotojams taikomas gamintojo atsakomybės principas, atliekų tvarkymo ne regioninių atliekų tvarkymo centrų valdomose didelių gabaritų atliekų surinkimo aikštelėse ir (ar) kompostavimo aikštelėse sąnaudos tokia apimtimi, kiek jų neįpareigoti finansuoti gamintojai ir (ar) importuotojai, ir (ar) jų organizacijos pagal Atliekų tvarkymo įstatymą ir (ar) Pakuočių ir pakuočių atliekų tvarkymo įstatymą;

34.17. komunalinių atliekų tvarkymo sistemos administravimo sąnaudos, t. y. juridinio asmens, Savivaldybės pavedimu atliekančio komunalinių atliekų tvarkymo lėšų administravimo funkcijas, sąnaudos, patirtos apskaičiuojant ir surenkant rinkliavą, išrašant sąskaitas už komunalinių atliekų ir kitų buityje susidarančių atliekų tvarkymą, darbuotojų atlyginimų ir biuro eksploatavimo sąnaudos, susijusios su komunalinių atliekų tvarkymo lėšų administravimo funkcijomis.

35. Į apskaičiuojamą vietinės rinkliavos dydį įtraukiamos komunalinių atliekų tvarkymo sistemos administratoriaus komunalinių atliekų ir kitų buityje susidarančių atliekų tvarkymo paslaugos (reguliuojamosios veiklos) sąnaudos ir Nuostatų 8 punkte nurodytos sąnaudos (toliau – bendrosios būtinosios sąnaudos).

36. Į bendrąsias būtinąsias sąnaudas negali būti įtraukiamos sąnaudos, nurodytos Vietinės rinkliavos ar kitos įmokos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą dydžio nustatymo taisyklėse.

37. Bendrosios būtinosios komunalinių atliekų ir kitų buityje susidarančių atliekų tvarkymo sistemos sąnaudos už metus apskaičiuojamos iš anksto pagal prognozuojamas metines išlaidas. Pasibaigus metams, perskaičiuojamos bendrosios būtinosios komunalinių atliekų ir kitų buityje susidarančių atliekų tvarkymo sistemos sąnaudos pagal faktiškai patirtas sąnaudas per laikotarpį: jei perskaičiuotos faktinės bendrosios būtinosios komunalinių atliekų ir kitų buityje susidarančių atliekų tvarkymo sistemos sąnaudos skiriasi nuo apskaičiuotųjų iš anksto, skirtumas kompensuojamas, perskaičiuojant būtinąsias sąnaudas naujam laikotarpiui. Bendrosios būtinosios su komunalinių atliekų ir kitų buityje susidarančių atliekų tvarkymu susijusios sąnaudos, gautos susumavus 8 punkte nurodytas sąnaudų rūšis, mažinamos planuojamų uždirbti papildomų pajamų, tokių kaip elektros, komposto pardavimo, antrinių žaliavų perdavimo, reguliuojamos veiklos verslo vienetams pilna apimtimi priskiriamos įrangos, įrenginių ir kito turto nuomos, po atliekų paruošimo pakartotinai naudoti susidariusių produktų ir jų sudedamųjų dalių, kitų pajamų, kurios nėra gaunamos kaip regioninė kaina, vykdant reguliuojamą veiklą, suma.

38. Bendrosios būtinosios su komunalinių atliekų ir kitų buityje susidarančių atliekų tvarkymu susijusios sąnaudos turi būti perskaičiuojamos ne dažniau kaip kiekvienais kalendoriniais metais, atsižvelgiant į komunalinių atliekų ir kitų buityje susidarančių atliekų tvarkymo sąnaudų pokyčius per praėjusius kalendorinius metus ir regioniniame atliekų tvarkymo plane ir Savivaldybės atliekų tvarkymo plane numatytas įgyvendinti naujas komunalinių atliekų ir kitų buityje susidarančių atliekų tvarkymo priemones.

39. Bendrosios būtinosios (BBS) su komunalinių atliekų tvarkymu susijusios sąnaudos skirstomos į:

39.1. pastoviąsias komunalinių atliekų ir kitų buityje susidarančių atliekų tvarkymo sąnaudas (PS) – tai sąnaudos, kurių dydis nekinta priklausomai nuo suteiktų komunalinių atliekų tvarkymo paslaugų apimties;

39.2. kintamąsias komunalinių atliekų ir kitų buityje susidarančių atliekų tvarkymo sąnaudas (KS) – tai sąnaudos, kurių dydis kinta priklausomai nuo suteiktų komunalinių atliekų tvarkymo paslaugų apimties.

40. Bendrosios būtinosios sąnaudos susideda iš pastovių ir kintamųjų sąnaudų:

BBS = ∑PS p + ∑ KS p, kur:

BBS – bendrosios būtinosios su komunalinių atliekų ir kitų buityje susidarančių atliekų tvarkymu susijusios sąnaudos;

PS – atskiros komunalinių atliekų ir kitų buityje susidarančių atliekų tvarkymo veiklos pastoviosios sąnaudos;

KS – atskiros komunalinių atliekų ir kitų buityje susidarančių atliekų tvarkymo veiklos kintamosios sąnaudos;

p – atskirų komunalinių atliekų ir kitų buityje susidarančių atliekų tvarkymo veiklų indeksas p, kuris kinta nuo 1 iki n, atsižvelgiant į veiklų, į kurias padalyta komunalinių atliekų tvarkymo paslauga, skaičių.

41. Apskaičiavus kiekvienos komunalinių atliekų ir kitų buityje susidarančių atliekų tvarkymo veiklos pastoviąsias sąnaudas / kintamąsias sąnaudas, nustatomos bendrosios pastoviosios sąnaudos / kintamosios sąnaudos, lygios visų komunalinių atliekų ir kitų buityje susidarančių atliekų tvarkymo veiklų pastoviųjų / kintamųjų sąnaudų sumai.

42. Nekilnojamojo turto objektai suskirstomi į kategorijas Savivaldybės sprendimu pasirinktinai pagal nekilnojamojo turto objekto rūšis ir (ar) jų paskirtį vadovaujantis nekilnojamojo turto objektų rūšių sąrašu, kurį pagal ATĮ 301 straipsnio 2 dalį nustato aplinkos ministras.

43. Nekilnojamojo turto objektai suskirstomi į kategorijas pagal galimybę naudotis kolektyviniais arba individualiais konteineriais, kiekvienai kategorijai parenkami Vietinės rinkliavos nustatymo parametrai.

44. Nekilnojamojo turto objektų kategorijos ir pasirinkti Vietinės rinkliavos dedamųjų parametrai nurodyti Nuostatų priede.

45. Pastovioji vietinės rinkliavos dalis apskaičiuojama paskirstant pastoviąsias sąnaudas kiekvienos kategorijos nekilnojamojo turto objektams tik pagal vieną iš pastoviųjų sąnaudų paskirstymo kriterijų, nurodytų vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą taisyklėse.

46. Pastoviąją vietinės rinkliavos dalį moka visi nekilnojamojo turto objektų, esančių Savivaldybės teritorijoje, savininkai arba jų įgalioti asmenys.

47. Pastovioji vietinės rinkliavos dalis nustatoma tokia, kad padengtų pastoviąsias su komunalinių atliekų tvarkymu susijusias sąnaudas.

48. Kintamoji vietinės rinkliavos dalis apskaičiuojama paskirstant kintamąsias sąnaudas kiekvienos kategorijos nekilnojamojo turto objektams tik pagal vieną iš kintamųjų sąnaudų paskirstymo kriterijų, nurodytų vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą taisyklėse.

49. Kintamąją vietinės rinkliavos dalį moka nekilnojamojo objekto savininkai ar jų įgalioti asmenys, kuriems teikiama komunalinių atliekų ir kitų buityje susidarančių atliekų surinkimo ir tvarkymo paslauga. Komunalinių atliekų ir kitų buityje susidarančių atliekų surinkimo paslauga suprantama kaip faktinis mišrių komunalinių atliekų paėmimas iš nekilnojamojo turto objekto savininko.

50. Kintamoji įmokos dalis gyvenamosios paskirties objektams skaičiuojama pagal VĮ Registrų centras oficialiai teikiamus Gyventojų registro duomenis.

51. Pastovioji sąnaudų dalis, tenkanti kategorijai, apskaičiuojama pagal prognozuojamą surinkti komunalinių atliekų ir kitų buityje susidarančių atliekų bendrą kiekį (*Q=∑Qkategorija*), kur bendros pastoviosios sąnaudos (*PS*) padalijamos santykinai kiekvienai nekilnojamųjų objektų kategorijai pagal formulę:

*PSkategorija = PS × Qkategorija / Q.*

52. Gyvenamosios paskirties pastatams, kuriems priskirtos kolektyvinės atliekų surinkimo priemonės pastovioji rinkliavos dalis (*PKkolekt*) apskaičiuojama, pastoviųjų sąnaudų dalį (*Pskolekt*), tenkančią gyvenamosios paskirties pastatams, kuriems priskirtos kolektyvinės atliekų surinkimo priemonės, padalijant iš gyventojų skaičiaus (*Ngyv.*) kategorijoje pagal formulę:

*Pkkolekt = Pskolekt /Ngyv.*

53. Gyvenamosios paskirties pastatams, kuriems priskirtos individualios atliekų surinkimo priemonės pastovioji rinkliavos dalis (*PKindivid.*) apskaičiuojama, pastoviųjų sąnaudų dalį (*PSindivid*), tenkančią gyvenamosios paskirties pastatams, kuriems priskirtos individualios atliekų surinkimo priemonės, padalijant iš gyventojų skaičiaus (*Ngyv.*) kategorijoje pagal formulę:

*PKindivid = PSindivid /Ngyv.*

54. Objektams, kurie priklauso kategorijai, kurios apmokestinamasis vienetas yra objektų skaičius, pastovioji rinkliavos dalis (*PKkategorija*) apskaičiuojama, pastoviųjų sąnaudų dalį (*PSkategorija*), tenkančią kategorijai, padalijant iš kategorijos objektų skaičiaus (*Nobj. kategorijoje*) pagal formulę:

*PKkategorija = PSkategorija /Nobj. Kategorijoje.*

55. Visų kitų kategorijų objektams pastovioji rinkliavos dalis (*PKkategorija*) apskaičiuojama: pastoviųjų sąnaudų dalį (*PSkategorija* ), tenkančias kategorijai, padalijant iš kategorijos objektų plotų sumos (*S=∑ Sobj. kategorjoje*) ir padauginant iš objekto ploto (*Sobjektas*) pagal formulę:

*PKobjektas= PSkategorija / S × Sobjektas.*

56. Pastovioji rinkliavos dalis (*PKkt.k*) objektui apskaičiuojama pastoviosios rinkliavos dalies įkainį (*Kkt.k*) padauginus iš konkretaus objekto ploto (*S*) pagal formulę:

*PKkt.k = Kkt.k× S.*

57. Nekilnojamojo turto objektams, kurie naudojasi individualiais konteineriais, Vietinės įmokos kintamoji dedamoji nustatoma pagal naudojamų komunalinių atliekų konteinerių skaičių, tūrį ir ištuštinimo dažnį

58. Vietinės rinkliavos kintamąją dalį nustatant pagal naudojamų komunalinių atliekų konteinerių skaičių, tūrį ir ištuštinimo dažnį, kiekvienam nekilnojamojo turto objektui tenkančios kintamosios sąnaudos nustatomos įvertinus konteinerio ištuštinimo kainą, naudojamų konteinerių skaičių ir jų ištuštinimo dažnį (faktą), dauginant vietinės rinkliavos kintamąją dalį konkrečiam nekilnojamojo turto objektui (*Kkaina*), naudojamų individualių konteinerių skaičių (*KS*) ir naudojamų individualių konteinerių ištuštinimo skaičių per metus (*Nkont*) pagal formulę :

*KKkont= Kkaina × KS ×Nkont.*

59. Konteinerio ištuštinimo kaina (*Kontkaina*) nustatoma atsižvelgiant į konteinerio tūrį (*Vkont*) ir Savivaldybėje nustatytą komunalinių atliekų tvarkymo kintamosios dalies kainą (Eur / m3) ( *Skaina*) pagal formulę :

*Kontkaina = Vkont × Skaina.*

60. Dėl skirtingų mišrių komunalinių atliekų susidarymo kiekių kiekvienos nekilnojamojo turto objektų kategorijos vietinės rinkliavos kintamosios dalies dydis objektui bus skirtingas ir apskaičiuojamas kategorijai nustatytą atliekų kiekį (*Tkategorija*) padalinant iš visas mišrių komunalinių atliekų konteineriais numatomo surinkti atliekų tūrio *(Vvisas )* ir dauginant iš visų kintamųjų sąnaudų (*KS*) , šią sumą padalinant iš kategorijos objektų rinkliavos vienetų dydžių sumos (*Pkategorija*) ir padauginant iš objekto rinkliavos vieneto dydžio (*Pobjektas*) pagal formulę:

*KK= (( Tkategorija / V visas ) × KS )/ Pkategorija × Pobjektas;*

Kur:

*KK–* vietinės rinkliavos kintamosios dalies rinkliavos dydis (Eur / gyventojui – skaičiuojant pagal parametrą „gyventojų skaičius“; Eur / m2 – skaičiuojant pagal parametrą „nekilnojamojo turto objekto plotas“; Eur /t urt. objekt. – skaičiuojant pagal parametrą „nekilnojamojo turto objektų skaičius“);

*Tkategorija –* kategorijai nustatytas atliekų kiekis (m3 / gyventojui – skaičiuojant pagal parametrą „gyventojų skaičius“; m3 / m2 – skaičiuojant pagal parametrą „nekilnojamojo turto objekto plotas“; m3 / turt. objekt. – skaičiuojant pagal parametrą „nekilnojamojo turto objektų skaičius“);

*Vvisas–* visas mišrių komunalinių atliekų konteineriais numatomas surinkti atliekų tūris (m3);

*KS –* visos su komunalinių atliekų ir komunalinėms atliekoms nepriskiriamų buityje susidarančių atliekų tvarkymu susijusios kintamosios sąnaudos (Eur).

**IX SKYRIUS**

**VIETINĖS RINKLIAVOS LENGVATOS**

61. Vietinė rinkliava neskaičiuojama juridiniams asmenims, įregistravusiems nekilnojamąjį turtą, fiziniams asmenims, įregistravusiems komercinės paskirties nekilnojamąjį turtą, ir juridiniams asmenims, kurie vykdo komercinę veiklą Kupiškio rajone, tačiau neturi užregistruoto nekilnojamojo turto, jeigu:

61.1. laikinai nevykdo veiklos ir komunalinių atliekų tvarkymo sistemos administratoriui pateikia tai patvirtinančias pažymas iš Valstybinio socialinio draudimo fondo valdybos prie Socialinės apsaugos ir darbo ministerijos ar Valstybinės mokesčių inspekcijos prie Lietuvos Respublikos finansų ministerijos, galiojančias 12 mėnesių;

61.2. individualioje įmonėje dirba tik jos savininkas (nėra samdomų darbuotojų) ir veikla vykdoma ne biuro patalpose;

61.3. juridinis asmuo yra likviduotas, bankrutavęs arba vykdoma bankroto procedūra;

61.4. asmeniui, kuriam priskaičiuota vietinės rinkliavos metinė mokesčio suma neviršija 2 eurų;

61.5. asmuo, Savivaldybės teritorijoje valdantis, naudojantis, disponuojantis netinkamu naudoti (avarinės būklės) ar fiziškai sunaikintu nekilnojamojo turto objektu, pristatęs:

61.5.1. Kupiškio rajono savivaldybės priešgaisrinės tarnybos pažymą ar jos kopiją, patvirtintą teisės aktų nustatyta tvarka, jeigu pastatas yra sudegęs;

61.5.2. Valstybinės teritorijų planavimo ir statybos inspekcijos prie Aplinkos ministerijos Panevėžio teritorijų planavimo ir statybos valstybinės priežiūros skyriaus išduotą pažymą ar jos kopiją, patvirtintą teisės aktų nustatyta tvarka, jeigu pastatas yra fiziškai sunaikintas (nugriautas);

61.6. pagalbinėms patalpoms, tokioms kaip: kompresorinė, siurblinė, transformatorinė, hidroelektrinė, boilerinė, elektros pastotė, kurios naudojamos pagal paskirtį;

61.7. nekilnojamojo turto objektų, registruotų Nekilnojamojo turto registre, savininkai ar jų įgalioti asmenys, kurie negali naudotis nekilnojamojo turto objektu dėl įstatymų arba teismo sprendimu apribotos nuosavybės teisės į šį nekilnojamojo turto objektą.

62. Gausioms šeimoms (auginančioms 3 ir daugiau vaikų) vietinės rinkliavos mokestis už trečią ir kiekvieną kitą vaiką neskaičiuojamas iki 18 metų ir vyresnius, jeigu jie mokosi bendrojo lavinimo mokyklose.

63. Užsieniečiams, pasitraukusiems iš Ukrainos dėl Rusijos Federacijos karinių  
veiksmų Ukrainoje ir įtrauktų į gyvenamosios vietos nedeklaravusių asmenų apskaitą Kupiškio rajono savivaldybės teritorijoje, ir Ukrainos piliečiams, deklaravusiems gyvenamąją vietą Kupiškio rajono savivaldybės teritorijoje, bet dėl karinių veiksmų grįžusiems į Ukrainą, vietinės rinkliavos mokestis už komunalinių atliekų surinkimą iš atliekų turėtojų ir atliekų tvarkymą neskaičiuojamas.

64. Vietinės rinkliavos kintamoji dedamoji neskaičiuojama:

64.1. jeigu juridiniai asmenys, įregistravę nekilnojamąjį turtą, fiziniai asmenys, įregistravę komercinės paskirties nekilnojamąjį turtą, deklaruoja komunalinių atliekų sistemos administratoriui (2 priedas), kad tam tikrą laikotarpį per einamuosius metus (ne trumpesnį kaip metų ketvirtis ir ne ilgesnį kaip metai) nebus naudojamasi nekilnojamojo turto objektu ir iš šio objekto komunalinės atliekos nebus surenkamos (toliau – deklaruotas laikotarpis). Nekilnojamojo turto objektų savininkai, deklaruodami, kad nesinaudos nekilnojamojo turto objektu, taip pat deklaruoja, kad naudojimosi šiuo nekilnojamojo turto objektu teisės neperleidžiamos tretiesiems asmenims;

64.2. gyvenamųjų patalpų savininkams arba jų nuomininkams už laikinai negyvenusius patalpose asmenis, jeigu gyvenamųjų patalpų savininkai arba nuomininkai komunalinių atliekų tvarkymo sistemos administratoriui pateikia atitinkamų institucijų, seniūnijų arba Savivaldybės administracijos direktoriaus įsakymu paskirto asmens išduotas pažymas, patvirtinančias, kad ne trumpiau kaip metų ketvirtis:

64.2.1. asmenys gydosi stacionariose sveikatos priežiūros įstaigose, atlieka laisvės atėmimo bausmę, laikomi kardomojo kalinimo vietose ir pateikia tai patvirtinančius dokumentus;

64.2.2. asmenys yra išvykę mokytis į dienines studijas (bendrojo lavinimo mokyklas, profesinio mokymo įstaigas, aukštąsias mokyklas). Ši lengvata nustatoma tik tuo atveju, jeigu mokymosi procesas organizuojamas kontaktiniu būdu. Deklaruoti galima ir ilgesnį kaip metai laikotarpį, kurį nebus naudojamasi nekilnojamojo turto objektu, jeigu asmuo pateikia atitinkamai seniūnijai arba Savivaldybės administracijos direktoriaus įsakymu paskirtam asmeniui (Kupiškio mieste) apie išvykimą įrodančius dokumentus ar jų kopijas. Jeigu deklaruojamas laikotarpis ilgesnis negu metai, įrodantys dokumentai ar jų kopijos teikiami atitinkamai seniūnijai arba Savivaldybės administracijos direktoriaus įsakymu paskirtam asmeniui (Kupiškio mieste) periodiškai, bet ne rečiau kaip kas dvylika mėnesių;

64.2.3. asmenys atlieka privalomąją karo tarnybą arba alternatyviąją tarnybą ir pateikia tai patvirtinančius dokumentus;

64.2.4. asmenys yra išvykę į užsienį – mokytis, stažuotis, dirbti, į komandiruotę, taip pat įstatymų ir kitų teisės aktų numatytais atvejais – ir pateikia tai patvirtinančius dokumentus (studijų sutartis, darbo sutartis ir pan., vadovaujantis duomenų apsaugą reglamentuojančiais teisės aktais). Deklaruoti galima ir ilgesnį kaip metai laikotarpį, kurį nebus naudojamasi nekilnojamojo turto objektu, jeigu asmuo pateikia atitinkamai seniūnijai arba Savivaldybės administracijos direktoriaus įsakymu paskirtam asmeniui (Kupiškio mieste) apie išvykimą įrodančius dokumentus ar jų kopijas. Jeigu deklaruojamas laikotarpis ilgesnis negu metai, įrodantys dokumentai ar jų kopijos teikiami atitinkamai seniūnijai arba Savivaldybės administracijos direktoriaus įsakymu paskirtam asmeniui (Kupiškio mieste) periodiškai, bet ne rečiau kaip kas dvylika mėnesių;

64.3. asmenims, negyvenantiems pagal deklaruotą gyvenamąją vietą, pateikus dokumentus, įrodančius, kad komunalinės atliekos iš jų surenkamos pagal faktinę gyvenamąją vietą;

64.4. asmenims, netekusiems 75–100 procentų darbingumo ir pateikus tai patvirtinančius dokumentus;

64.5. asmenims, kuriems nustatytas didelių specialiųjų poreikių lygis ir pateikus tai patvirtinančius dokumentus;

64.6. vaikams, kuriems nustatyta sunki negalia ir pateikus tai patvirtinančius dokumentus;

64.7. asmenims, gyvenantiems vienkiemiuose toliau nei 1 km nuo atliekų surinkimo aikštelės, kai nėra galimybės paimti individualaus konteinerio (pagal seniūnų pateiktus sąrašus).

65. Asmenys, pasinaudoję Nuostatų 64.1 papunktyje nustatyta lengvata ir kurie pateikia 2 priede esančią deklaraciją, turi leisti Kupiškio rajono savivaldybės administracijos Turto ir viešosios tvarkos skyriaus specialistams Savivaldybės administracijos direktoriaus nustatyta tvarka vykdyti patikras nekilnojamojo turto objektuose ir tikrinti, ar pateikti duomenys yra teisingi. Nustačius, kad pateikti neteisingi duomenys, asmenys privalo sumokėti vietinės rinkliavos už komunalinių atliekų surinkimą iš atliekų turėtojų ir atliekų tvarkymą nepriemokas.

66. Esant galimybei pasinaudoti keliomis lengvatomis, gali būti taikoma tik viena pasirinkta lengvata.

67. Dėl Nuostatuose numatytų 61 ir 63 punktuose bei 64.1 papunktyje lengvatų vietinės rinkliavos mokėtojai kreipiasi į vietinę rinkliavą administruojantį komunalinių atliekų tvarkymo sistemos administratorių ir pateikia:

67.1. teisę į lengvatą patvirtinančius dokumentus ar jų kopijas;

67.2. nustatytos formos deklaraciją (kai kreipiamasi dėl Nuostatuose 64.1 papunktyje numatytos lengvatos).

68. Dėl Nuostatuose numatytų 64.2–64.7 papunkčiuose lengvatų vietinės rinkliavos mokėtojai kreipiasi į atitinkamą seniūniją arba Savivaldybės administracijos direktoriaus įsakymu paskirtą asmenį (Kupiškio mieste) užpildydami nustatytos formos prašymą (3 priedas). Seniūnijoje atsakingas asmuo arba Savivaldybės administracijos direktoriaus įsakymu paskirtas asmuo (Kupiškio mieste) išduoda pažymą (4 priedas) apie laikinai negyvenančius asmenis ir ją pateikia vietinę rinkliavą administruojančiam komunalinių atliekų tvarkymo sistemos administratoriui.

69. Visų prašymuose pateiktų duomenų teisingumą pareiškėjas patvirtina savo parašu.

70. Visi prašymai ir prie prašymų pridedami dokumentai turi būti lietuvių kalba.

71. Vadovaudamasis šiais Nuostatais, pagal vietinės rinkliavos mokėtojo pateiktus dokumentus komunalinių atliekų tvarkymo sistemos administratorius pritaiko lengvatas ir tikslina vietinės rinkliavos mokėtojų registro duomenis.

72. Lengvata gali būti skiriama trumpesniam negu vienerių kalendorinių metų laikotarpiui arba paskirtos lengvatos teikimas gali būti nutrauktas, jei yra žinoma, kad per tą laikotarpį pasikeitė aplinkybės, dėl kurių pareiškėjas turėjo teisę į lengvatą.

73. Sprendimas dėl lengvatos skyrimo ar neskyrimo priimamas ne vėliau kaip per mėnesį nuo prašymo ir visų reikalingų dokumentų gavimo dienos. Komunalinių atliekų tvarkymo sistemos administratorius vietinę rinkliavą pagal naujai pateiktus duomenis pradeda skaičiuoti kitą ketvirtį po informacijos gavimo dienos.

74. Pareiškėjas yra informuojamas apie priimtą sprendimą dėl lengvatos skyrimo ar neskyrimo per 15 darbo dienų nuo sprendimo priėmimo. Jei lengvata neskiriama, raštu nurodoma neskyrimo priežastis.

75. Lengvatos, numatytos 61–63 punktuose ir 64.4–64.7 papunkčiuose, teikiamos Kupiškio rajono savivaldybės biudžeto sąskaita.

76. Lėšų, skirtų lengvatoms, apskaitą tvarko komunalinių atliekų tvarkymo sistemos administratorius. Ketvirčiui pasibaigus, per 15 darbo dienų komunalinių atliekų tvarkymo sistemos administratorius Savivaldybės merui pateikia ataskaitą su pagrindžiančiais dokumentais (žiniaraštis ir pan.) apie suteiktas lengvatas.

**X SKYRIUS**

**ATSAKOMYBĖ UŽ VIETINĖS RINKLIAVOS NEMOKĖJIMĄ**

77. Vietinės rinkliavos mokėtojas, Nuostatuose nustatytu laiku nesumokantis vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų surinkimą ir atliekų tvarkymą, pažeidžia atliekų tvarkymo taisykles ir atsako pagal Lietuvos Respublikos administracinių nusižengimų kodeksą.

78. Vietinės rinkliavos mokėtojams nemokant vietinės rinkliavos, rinkliava išieškoma įstatymų nustatyta tvarka.

**XI SKYRIUS**

**VIETINĖS RINKLIAVOS MOKĖTOJŲ TEISĖS IR PAREIGOS**

79. Vietinės rinkliavos mokėtojai turi teisę susipažinti su duomenimis apie juos, kurie nurodyti komunalinių atliekų tvarkymo sistemos administratoriaus registre.

80. Komunalinių atliekų ir komunalinėms atliekoms nepriskiriamų buityje susidarančių atliekų turėtojai ir vietinės rinkliavos mokėtojai, pateikę patvirtinančius dokumentus (išrašą iš Nekilnojamojo turto registro), turi teisę:

80.1. reikalauti iš komunalinių atliekų tvarkymo sistemos administratoriaus pakeisti ar patikslinti duomenis registre, jei tokie duomenys yra neteisingi, netikslūs ar neišsamūs;

80.2. reikalauti perskaičiuoti netinkamai apskaičiuotas vietinės rinkliavos įmokas.

**XII SKYRIUS**

**BAIGIAMOSIOS NUOSTATOS**

81. Vietinės rinkliavos rinkimą koordinuoja Savivaldybės administracijos direktorius ir jo įgalioti asmenys. Lėšų panaudojimą kontroliuoja Savivaldybės kontrolės ir audito tarnyba.

82. Komunalinių atliekų tvarkymo sistemos administratorius, kiekvienam mėnesiui pasibaigus, informaciją apie rinkliavos rinkimą pateikia Kupiškio rajono savivaldybės administracijos direktoriaus nustatytais terminais ir tvarka.

83. Už rinkliavą gautos pajamos apskaitomos vadovaujantis Lietuvos Respublikos valstybės ir savivaldybių biudžetų pajamų ir išlaidų klasifikacija, patvirtinta Lietuvos Respublikos finansų ministro 2003 m. liepos 3 d. įsakymu Nr. 1K-184 „Dėl Lietuvos Respublikos valstybės ir savivaldybių biudžetų pajamų ir išlaidų klasifikacijos patvirtinimo“.

84. Savivaldybės vietinės rinkliavos administravimo veiksmai, neaprašyti šiuose Nuostatuose, atliekami vadovaujantis Lietuvos Respublikos įstatymais bei kitais vietinių rinkliavų administravimo tvarką reglamentuojančiais teisės aktais.

Kupiškio rajono savivaldybės vietinės

rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą nuostatų

1 priedas

**VIETINĖS RINKLIAVOS DYDŽIO KUPIŠKIO RAJONO SAVIVALDYBĖS KOMUNALINIŲ ATLIEKŲ TURĖTOJAMS IR VIETINĖS RINKLIAVOS MOKĖTOJAMS LENTELĖ**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Eil.  Nr. | Nekilnojamojo turto paskirtis | Paskirties apibūdinimas | Vietinės rinkliavos pastoviosios dalies parametras | Vietinės rinkliavos pastovioji dalis,  Eur / metams | Vietinės rinkliavos kintamoji dalis, Eur | | | | |
| *Bendro naudojimo konteineriai* | | *Turto objektui priskirti individualūs konteineriai* | | |
| Kintamas parametras | Rinkliavos dydis  Eur / metams | Kintamasis parametras konteinerio dydis m³ | Rinkliavos dydis konteinerio ištuštinimui  Eur / mėnesiui | |
| 1 | 2 | 3 | 4 | 5 | 6 | 7 | 8 | 9 | |
| 1.1. | Gyvenamosios paskirties pastatai (fiziniams asmenims) | Butų, individualių namų gyventojams, neturintiems priskirtų individualių konteinerių | gyventojui / metus | 33,91 | gyventojui / metus | 21,68 | 0,12-0,24 | 1,81 | |
| 1.2. | Gyvenamosios paskirties pastatai (fiziniams asmenims) | Individualių namų gyventojams su priskirtais individualiais konteineriais | gyventojui / metus | 33,91 | – | ~~–~~ | norma gyventojui: vienas 0,12 m3 pakeltas 12 kartų / metus | 1,81 | |
| 2. | Administracinės ir specialiosios paskirties pastatai | Pastatai, skirti administraciniams tikslams (valstybės ir savivaldybės įstaigos, bankai, policijos, priešgaisrinės gelbėjimo tarnybos, biurai, kontoros ir kiti įstaigų ir organizacijų administraciniai pastatai) | 100 kv. m / metus | 63,32 | 100 kv. m / metus | 40,49 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 3. | Gamybos ir pramonės paskirties pastatai | Pastatai, skirti gamybai (siuvimo įmonės, mechaninės ir stalių dirbtuvės, produkcijos perdirbimo įmonės ir kt.) | 100 kv. m / metus (iki 1000 kv. m) | 81,06 | 100 kv. m / metus (iki 1000 kv. m) | 51,82 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 4. | Garažų ir transporto paskirties pastatai (juridinių asmenų) | Įmonių, įstaigų ir organizacijų garažai, skirti transporto priemonėms saugoti (išskyrus žemės ūkiui tvarkyti skirtus) ir pastatai, naudojami transporto tikslams | 100 kv. m / metus | 19,85 | 100 kv. m / metus | 12,69 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 5. | Gyvenamosios paskirties pastatai (juridiniams asmenims) | Gyvenamųjų pastatų dalis, naudojama individualiai ir kitai veiklai vykdyti | 100 kv. m / metus | 81,05 | 100 kv. m / metus | 51,82 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 6. | Mokslo, kultūros, sporto ir poilsio paskirties pastatai | Pastatai, skirti švietimo ir mokslo reikmėms, kultūros ir sporto reikmėms bei viešiems pramoginiams  renginiams (bendrojo lavinimo, menų ir profesinės mokyklos, vaikų darželiai, kultūros namai, klubai, bibliotekos, muziejai, sporto salės ir kt.) | 100 kv. m / metus | 31,48 | 100 kv. m / metus | 20,12 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 7. | Gydymo paskirties pastatai | Pastatai, skirti sveikatos priežiūrai (poliklinika, ligoninė, medicinos punktai, ambulatorijos, stomatologijos kab. ir kt.) | 100 kv. m / metus | 60,78 | 100 kv. m / metus | 38,86 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 8. | Paslaugų paskirties pastatai | Pastatai, skirti paslaugoms teikti (grožio salonai, pirtys, autoservisai, laidojimo namai ir kt.) | 100 kv. m / metus | 117,53 | 100 kv. m / metus | 75,14 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 9. | Prekybos paskirties pastatai | Pastatai, skirti didmeninei ir mažmeninei prekybai (parduotuvės, vaistinės, turgavietės ir kt.) | 100 kv. m / metus | 198,59 | 100 kv. m / metus | 126,97 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 10. | Viešbučių paskirties pastatai (patalpos) | Pastatai, skirti trumpalaikiam apgyvendinimui | 100 kv. m / metus | 135,38 | 100 kv. m / metus | 60,28 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 11. | Maitinimo paskirties pastatai | Pastatai, skirti žmonėms maitinti (valgyklos, kavinės, barai ir kt.) | 100 kv. m / metus | 158,58 | 100 kv. m / metus | 67,96 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 12. | Sandėliavimo  paskirties pastatai | Pastatai, skirti ką nors laikyti (saugyklos, bendro naudojimo sandėliai ir kiti pastatai, skirti produkcijos laikymui) | vnt. / metus | 142,25 | vnt. / metus | 90,95 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 13. | Kitos (fermų) paskirties pastatai | Pastatai, naudojami galvijams, gyvuliams, paukščiams auginti (kiaulidės, karvidės, arklidės, veršidės, paukštidės ir kita) | vnt. / metus | 186,57 | vnt. / metus | 119,28 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 14. | Kitos (ūkio) paskirties pastatai | Žemės ūkiui tvarkyti skirti pastatai (svirnai, angarai, garažai ir kita) | vnt. / metus | 186,57 | vnt. / metus | 119,28 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 15. | Kiti pastatai | Pastatai, naudojami kita paskirtimi (lošimų namų pastatai) ir kiti savarankiški objektai (automobilių stovėjimo aikštelės, kapinės, degalinės, viešųjų renginių vietos), kurių negalima priskirti jokiai nurodytai paskirčiai | 100 kv. m /metus (iki 2000 kv. m) | 20,26 | 100 kv. m / metus (iki 2000 kv. m) | 12,95 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 16. | Garažų (fizinių asmenų) paskirties pastatai | Garažai, esantys garažų bendrijose, ir kiti (išskyrus garažus individualių namų valdose) | vnt. / metus | 6,33 | vnt. / metus | 4,05 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| 17. | Sodų paskirties pastatai | Pastatai, naudojami arba poilsiui ir (arba) sodininkystei ir (arba) daržininkystei sodininkų bendrijos nariams priklausantys sodo sklypai su pastatais ir (ar) sodo sklypai su pastatais, nepriklausantys sodininkų bendrijos nariams, bet esantys sodo teritorijoje | vnt. / metus | 6,34 | vnt. / metus | 4,05 | 0,12; 0,14; 0,24; 0,26; 0,77; 1,1 | 0,12 m³ | 1,81 |
| 0,14 m³ | 2,11 |
| 0,24 m³ | 3,61 |
| 0,26 m³ | 3,91 |
| 0,77 m³ | 11,59 |
| 1,1 m³ | 16,56 |
| \*Gyventojams, kurie naudojasi individualiais konteineriais: pastovioji dalis skaičiuojama – pagal gyventojų skaičių, kintamoji dalis – pagal naudojamų komunalinių atliekų konteinerių skaičių, tūrį ir ištuštinimo dažnį, bet ne mažiau kaip 1 kartą per mėnesį 1 gyventojui.  \*\*Turto savininkams, kurie naudojasi individualiais konteineriais: pastovioji dalis skaičiuojama – pagal nekilnojamojo turto plotą 100 m², kintamoji dalis – pagal naudojamų komunalinių atliekų konteinerių skaičių, tūrį ir ištuštinimo dažnį.  \*\*\*Gyventojams, kurie naudojasi bendrais konteineriais: pastovioji dalis ir kintamoji dalis skaičiuojamos pagal gyventojų skaičių.  \*\*\*\* Turto savininkams, kurie naudojasi bendrais konteineriais: pastovioji dalis ir kintamoji dalis skaičiuojamos – pagal nekilnojamojo turto plotą.  \*\*\*\*\*Objektams, kurie skaičiuojami pagal objekto plotą, objekto bendras plotas padalinamas iš 100 m2 ir gautas vienetų skaičius naudojamas pastoviajai ar kintamajai daliai apskaičiuoti | | | | | | | | | |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kupiškio rajono savivaldybės vietinės

rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą nuostatų

2 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(atliekų turėtojas: įmonės pavadinimas / vardas ir pavardė, įmonės kodas, adresas, telefonas)

**ŪKINEI VEIKLAI .......................... METAIS NENAUDOJAMŲ PATALPŲ**

**DEKLARACIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(dokumento sudarymo data)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(sudarymo vieta)

|  |  |  |  |  |
| --- | --- | --- | --- | --- |
| Eil. Nr. | Nekilnojamojo turto adresas | Unikalus nekilnojamojo turto Nr. | Nenaudojamas plotas  (kv. m) | Pastabos |
| 1 | 2 | 3 | 4 | 5 |
|  |  |  |  |  |
|  |  |  |  |  |

PATVIRTINU, kad deklaracijoje pateikti duomenys yra teisingi ir atitinka faktines aplinkybes. Duomenims pasikeitus, pažadu nedelsiant, bet ne vėliau kaip per 10 kalendorinių dienų, raštu pranešti apie pasikeitimus. Leidžiu Savivaldybės administracijos direktoriaus paskirtiems specialistams vykdyti patikras nekilnojamojo turto objektuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A. V.

(pareigos, vardas ir pavardė, parašas)

Esu informuotas (-a), kad nenaudojamų patalpų deklaraciją kitiems 20\_\_\_\_ metams turiu pristatyti iki 20\_\_\_\_\_ gruodžio 31 d.

SUDERINTA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareigos, vardas ir pavardė, parašas, data ) A. V.

Kupiškio rajono savivaldybės vietinės

rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą nuostatų

3 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(nekilnojamojo turto objekto savininko arba jo įgalioto asmens vardas, pavardė, juridinio asmens pavadinimas ir kodas (*didžiosiomis raidėmis)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(adresas, telefono numeris, el. pašto adresas)

**PRAŠYMAS**

**TAIKYTI LENGVATĄ VIETINĖS RINKLIAVOS UŽ KOMUNALINIŲ ATLIEKŲ SURINKIMĄ KINTAMAJAI DALIAI**

\_\_\_\_\_\_\_\_\_\_\_\_\_\_\_\_\_\_\_

(data)

Kupiškis

Prašau taikyti vieną iš šių lengvatų vietinės rinkliavos kintamajai daliai (*pasirinkti*):

□ asmenys gydosi stacionariose sveikatos priežiūros įstaigose, atlieka laisvės atėmimo bausmę, laikomi kardomojo kalinimo vietose ir pateikia tai patvirtinančius dokumentus

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo metai, deklaruojamas išvykimo laikas ir vieta)*

□ asmenys yra išvykę mokytis į dienines studijas (bendrojo lavinimo mokyklas, profesinio mokymo įstaigas, aukštąsias mokyklas) ir pateikia tai patvirtinančius dokumentus. Ši lengvata nustatoma tik tuo atveju, jeigu mokymosi procesas organizuojamas kontaktiniu būdu;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data; deklaruojamas išvykimo laikas ir vieta)*

□ asmenys atlieka privalomąją karo tarnybą arba alternatyviąją tarnybą;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data; deklaruojamas išvykimo laikas ir vieta)*

□ asmenys yra išvykę į užsienį ar kitą Lietuvos gyvenamąją vietovę – mokytis, stažuotis, dirbti, į komandiruotę, taip pat įstatymų ir kitų teisės aktų numatytais atvejais – ne trumpiau kaip metų ketvirtis ir pateikia tai patvirtinančius dokumentus (studijų sutartis, darbo sutartis ir pan.);

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data; deklaruojamas išvykimo laikas ir vieta)*

□ asmenims, negyvenantiems pagal deklaruotą gyvenamąją vietą, pateikus dokumentus, įrodančius, kad komunalinės atliekos iš jų surenkamos pagal faktinę gyvenamąją vietą;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data; deklaruojamas išvykimo laikas ir vieta)*

□ asmenims, netekusiems 75–100 procentų darbingumo;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data)*

□ asmenims, kuriems nustatytas didelių specialiųjų poreikių lygis;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data)*

□ vaikams, kuriems nustatyta sunki negalia;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data)*

□ asmenims, gyvenantiems vienkiemiuose toliau nei 1 km nuo atliekų surinkimo aikštelės, kai nėra galimybės paimti individualaus konteinerio (pagal seniūnų pateiktus sąrašus).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(asmens vardas ir pavardė; gimimo data)*

PRIDEDAMA. Patvirtinantys dokumentai ............ lapai (-ų).

**\* Jeigu deklaruojamas laikotarpis ilgesnis negu metai, įrodantys dokumentai ar jų kopijos teikiami seniūnijai, Savivaldybės administracijos direktoriaus įsakymu paskirtam asmeniui arba komunalinių atliekų sistemos administratoriui periodiškai, bet ne rečiau kaip kas dvylika mėnesių.**

**\*\* Esant galimybei pasinaudoti keliomis lengvatomis, gali būti taikoma tik viena pasirinkta lengvata.**

*Savo parašu patvirtinu duomenų tikslumą.*

\_\_\_\_\_\_\_\_\_\_\_\_\_\_ 

(parašas) (vardas, pavardė)

Kupiškio rajono savivaldybės vietinės

rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą nuostatų

4 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(dokumento sudarytojo pavadinimas)

**PAŽYMA**

**DĖL vietinės rinkliavos už komunalinių atliekų surinkimą ir tvarkymą lengvatų SKYRIMO**

\_\_\_\_\_\_\_\_ Nr. \_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

(sudarymo vieta)

Vietinės rinkliavos kintamoji dedamoji neskaičiuojama Kupiškio rajono savivaldybės \_\_\_\_\_\_\_\_\_\_\_\_\_\_\_\_\_\_\_\_ seniūnijos (miesto) gyventojams:

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | Asmens vardas, pavardė | Asmens kodas (jei nėra – gimimo data) | Deklaruota gyvenamoji vieta | Lengvatos skyrimo priežastis (punktas) | Skirta nuo | Skirta iki |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens, priėmusio sprendimą, (parašas) (vardas ir pavardė)

pareigų pavadinimas)